Larry'r gath

Mae Larry'r gath (ganed c. Ionawr 2007) yn gath frech Brydeinig sydd wedi bod yn Brif Llygotwr Swyddfa'r Cabinet yn 10 Stryd Downing, Llundain ers 2011. Mae'n derbyn gofal gan staff Stryd Downing ac nid yw'n eiddo personol i brif weinidog y Deyrnas Unedig. Mae Larry wedi byw yn 10 Stryd Downing yn ystod cyfnodau chwe phrif weinidog: David Cameron, Theresa May, Boris Johnson, Liz Truss, Rishi Sunak a Keir Starmer. 

 Bywyd Cynnar 
Ganed Larry yn gath strae tua Ionawr 2007 ac yn ddiweddarach daeth i feddiant Cartref Cŵn a Chathod Battersea. Yn 2011, cafodd ei fabwysiadu gan staff Downing Street, yn wreiddiol fel anifail anwes i blant Cameron. Fe'i disgrifiwyd gan ffynonellau Downing Street fel "helwr da" ac fel un â "greddf hela uchel". Yn 2012, dywedodd Cartref Cŵn a Chathod Battersea fod cyhoeddusrwydd am Larry wedi arwain at gynnydd o 15% mewn mabwysiadau cathod.

Yn fuan wedi iddo ymgartrefu yn Stryd Downing, roedd sïon yn y wasg yn honni bod Larry yn gath a oedd wedi mynd ar goll a bod ei berchennog gwreiddiol wedi dechrau ymgyrch i'w gael yn ôl. Fodd bynnag, canfuwyd yn ddiweddarach bod y stori yn ffug, ac nid oedd unrhyw berchennog nac ymgyrch o'r fath yn bodoli.

 Gyrfa 

 Dyletswyddau Swyddogol 
alt=Larry (48488570517)|chwith|frameless|219x219px
Mae gwefan Stryd Downing yn disgrifio dyletswyddau Larry fel "cyfarch gwesteion i'r tŷ, archwilio amddiffynfeydd diogelwch a phrofi dodrefn hynafol am ansawdd napio". Mae'n dweud ei fod yn "ystyried datrysiadau i broblem llygod y tŷ" a'i fod dal ar y "cam cynllunio tactegol". Yn wahanol i'w ragflaenwyr ers 1929, mae costau Larry yn cael eu hariannu'n wirfoddol gan aelodau o staff Stryd Downing. Credir bod digwyddiadau codi arian i dalu am ei fwyd wedi cynnwys noson gwis. Eglurodd David Cameron yn ystod ei sesiwn gwestiynau olaf fel Prif Weinidog yn 2016 mai gwas sifil yw Larry ac nid ei eiddo personol, ac felly na fyddai Larry yn gadael Stryd Downing ar ymadawiad Cameron. Mae Larry wedi cadw ei swydd trwy gyfnodau May, Johnson, Truss, Sunak, a Starmer.
 Gwaith fel prif lygotwr 
O fewn mis iddo gyrraedd Stryd Downing disgrifiwyd Larry, gan ffynonellau dienw, fel un â “diffyg greddf lladd.” Yn ddiweddarach yn y flwyddyn honno, datgelwyd bod Larry yn treulio mwy o amser yn cysgu nag yn hela am lygod, ac yn mwynhau cwmni cath fenywaidd o'r enw Maisie. Ar un adeg yn 2011, roedd gymaint o lygod yn Stryd Downing nes i’r Prif Weinidog, David Cameron, daflu fforc at un ohonynt yn ystod cinio Cabinet. Enillodd Larry y llysenw "Lazy Larry" oddi wrth y wasg boblogaidd. Lladdodd ei lygoden gyntaf ar 22 Ebrill 2011. Ar 28 Awst 2012, lladdodd Larry ysglyfaeth yn cyhoeddus am y tro cyntaf, gan ollwng llygoden ar y lawnt o flaen Rhif 10. Ym mis Medi 2012, penodwyd Freya hefyd yn Brif Llygotwr i Swyddfa'r Cabinet. Ym mis Hydref 2013, daliodd Larry bedair llygoden mewn pythefnos ac achubwyd un gan aelod o staff.

Yn mis Gorffennaf 2015, daliwyd llygoden gan George Osborne, Canghellor y Trysorlys, a Matt Hancock, gweinidog Swyddfa’r Cabinet mewn bag brechdanau papur brown yn swyddfa'r canghellor. Roedd y wasg yn tynnu coes gan ddweud y gallai Osborne gymryd drosodd swydd y Prif Lygotwr.

 Iechyd 
Yn mis Medi 2023, adroddodd The Sun fod Larry wedi bod yn sâl ers peth amser a bod staff Stryd Downing yn paratoi ar gyfer ei farwolaeth. Gwadwyd hyn mewn datganiad gan Stryd Downing a ddisgrifiodd Larry fel un "hapus ac iach."

 Delwedd gyhoeddus 
Cyn etholiad cyffredinol Gorffennaf 2024, dangosodd arolwg barn gan Ipsos fod gan Larry sgôr poblogrwydd uwch na'r prif weinidog ar y pryd Rishi Sunak ac na'r arweinydd Llafur Keir Starmer.

 Perthynas â gwleidyddion 
chwith|bawd|Larry gyda'r Prif Weinidog David Cameron ac arlywydd yr Unol Daleithiau Barack Obama

Mae David Cameron wedi dweud bod Larry “ychydig yn nerfus” o gwmpas dynion, gan ddyfalu, gan i Larry fod yn gath achub, y gallai hyn fod oherwydd profiadau negyddol yn ei orffennol. Soniodd Cameron fod Barack Obama yn eithriad amlwg i'r ofn hwn: dywedodd, "Yn ddigon rhyfedd ei fod yn hoffi Obama. Rhoddodd Obama fwythau iddo ac roedd yn iawn gydag Obama." 

Ym mis Medi 2013, dywedwyd bod tensiynau'n cynyddu rhwng Cameron a Larry. Adroddwyd bod Cameron yn anfodlon cael blew cath ar ei siwt a bu'n rhaid cuddio arogl bwyd cath pan oedd ymwelwyr yn Stryd Downing. Dywedwyd nad oedd y Cameroniaid yn hoffi Larry, ac awgrymwyd bod yr anifail anwes yn brop cysylltiadau cyhoeddus. Cyhoeddodd Cameron ar Twitter ei fod ef a Larry yn cyd-dynnu’n “burr-fectly well”. Serch hynny, gwnaeth y bwci Ladbrokes Cameron y ffefryn (1/2) i adael Stryd Downing yn gyntaf, gyda Larry ar 6/4. Awgrymodd y Daily Telegraph nad oedd Cameron erioed wedi hoffi cathod ond bod ei gynghorwyr yn credu y gallai Larry wella ei ddelwedd gyhoeddus. Wrth adael ei swydd yn 2016, soniodd Cameron am ei “dristwch” na allai fynd â Larry gydag ef.  Pan olynodd Theresa May ef yn 2016, roedd pryderon bod Larry dan straen ac y gallai fod yn colli teulu Cameron.bawd|Mae Larry (chwith) yn gorwedd ar silff ffenestr 10 Stryd Downing yn ystod ymweliad Arlywydd yr Unol Daleithiau, Donald Trump
Ym mis Awst 2016, ymatebodd Alistair Graham, cyn Gadeirydd y Pwyllgor Safonau mewn Bywyd Cyhoeddus, i ddadl ynghylch ffafriaeth yn Rhestr Anrhydeddau Cameron trwy gellwair ei fod “wedi synnu na chafodd Larr y gath un”. Ym mis Mehefin 2019, yn yr hyn a ddisgrifiwyd yn y wasg fel ffotobomio, gwelwyd Larry ar y silff ffenestr y tu allan i Rif 10 wrth i Theresa May a'i gŵr Philip May sefyll i dynnu llun gydag arlywydd yr UD Donald Trump a'r Brif Foneddiges Melania Trump ar ddechrau ymweliad Trump â'r Deyrnas Unedig; yn ddiweddarach cysgododd Larry rhag y glaw o dan gar swyddogol Trump a dim ond ar ôl peth amser y cafodd ei berswadio allan. 

Yn fuan ar ôl cyhoeddiad annisgwyl Rishi Sunak y byddai etholiad cyffredinol ar 4 Gorffennaf 2024, gwelwyd Larry yn y glaw trwm yn aros yn amyneddgar i fynd mewn i Rif 10. Er bod Sunak yn amlwg yn wlyb at ei groen, roedd Larry i weld wedi osgoi'r glaw.

 Perthynas ag anifeiliaid eraill 
Ym mis Mehefin 2012, cafodd canghellor y Trysorlys George Osborne hyd i'w gath goll Freya, a symudodd i 11 Stryd Downing . Dywedwyd bod Freya a Larry wedi wedi dod yn ffrindiau yn gyflym, er bod y ddwy gath wedi'u gweld yn ymladd. Dywedwyd mai Freya oedd y gath gryfaf a'r llygotwraig fwyaf effeithiol, yn ôl y sôn oherwydd bod ei dyddiau fel strae wedi ei " chaledu". Ym mis Tachwedd 2014, gadawodd Freya Stryd Downing, gan adael Larry yn llwyr gyfrifol am lygota.  Yn 2013 daeth Osborne â chi anwes, Lola i'r tŷ. Cyhoeddodd y staff fod Lola yn "gyfeillgar i gathod".
bawd|Larry gyda Boris Johnson yn 2019
Ym mis Medi 2019, daeth ci newydd o'r enw Dilyn, oedd yn eiddo i Boris Johnson a Carrie Symonds, i fyw yn Stryd Downing. Cynigiodd Cartref Cŵn a Chathod Battersea gyngor ar sut gallai Larry fyw gyda ci. Ym mis Rhagfyr 2020, helodd Larry golomen y tu allan i breswylfa swyddogol Boris Johnson, ond er gwaethaf yr ymosodiad a oedd yn ymddangos yn effeithiol, llwyddodd y golomen i hedfan i ffwrdd, yn ddianaf i bob golwg. Ym mis Hydref 2022, erlidiodd Larry lwynog o'r tu allan i 10 Stryd Downing, a daliwyd y digwyddiad ar deledu cylch cyfyng.

Ym mis Mehefin 2021, mabwysiadodd canghellor y Trysorlys ar y pryd Rishi Sunak gi bach Labrador Retriever o'r enw Nova, a ddaeth i fyw yn 11 Stryd Downing. Ym mis Medi 2023, dywedodd Akshata Murty, gwraig Sunak, fod Larry a Nova wedi ffraeo a bod Larry wedi dod i’r brig. 

Yn ystod cyfweliad personol ar BBC Radio Derby, soniodd Keir Starmer fod gan deulu Starmer gach achub o'r enw JoJo. Mae elusenCats Protection wedi cynnig cyngor i deulu Starmer ar sut i wneud perthynas Larry a Jojo yn un gyfeillgar.

 Cyfeiriadau 

Categori:Cathod